b'\n_START_ARTICLE_\nDruska\n_START_PARAGRAPH_\nDruska\xc2\xa0\xe2\x80\x93 cheminis junginys, susidedantis i\xc5\xa1 katijon\xc5\xb3 ir anijon\xc5\xb3, turin\xc4\x8di\xc5\xb3 prie\xc5\xa1ing\xc4\x85 el. kr\xc5\xabv\xc4\xaf.\n_START_SECTION_\nDruska maiste\n_START_PARAGRAPH_\n\xc5\xa0nekamojoje kalboje druska arba valgom\xc4\x85ja druska paprastai vadinamas natrio chloridas NaCl. Druska taip pat vadinama i\xc5\xa1kastin\xc4\x97 akmens druska, kasama karjeruose ar giliose \xc5\xa1achtose._NEWLINE_Maisto gamyboje taip pat naudojamas kalio chloridas KCl vadinamas kalio druska._NEWLINE_NaCl ir KCl skonis s\xc5\xabrus.\n_START_SECTION_\nJ\xc5\xabros druska\n_START_PARAGRAPH_\nNuo senov\xc4\x97s druska gaunama garinant j\xc5\xabros vanden\xc4\xaf. Tokia druska vadinama j\xc5\xabros druska._NEWLINE_Nors natrio chloridas yra pagrindinis taip i\xc5\xa1gaunamos druskos komponentas, bet taip pat tokio produkto sud\xc4\x97tyje yra ir kit\xc5\xb3 drusk\xc5\xb3, tod\xc4\x97l maistui \xc5\xa1i druska papildomai valoma. Nevalyta j\xc5\xabros druska naudojama kaip dezinfekuojanti priemon\xc4\x97.\n_START_SECTION_\nDruska \xc5\xabkyje\n_START_PARAGRAPH_\nDruskingose dirvose negali augti augalai (i\xc5\xa1skyrus halofilus - drusko\xc5\xbeemi\xc5\xb3 augalus). Sodo kenk\xc4\x97jams naikinti anks\xc4\x8diau pla\xc4\x8diai naudotos raudonoji kraujo druska ir geltonoji kraujo druska._NEWLINE_Taip vadinami kalio gele\xc5\xbeies heksacianidai K\xe2\x82\x83(Fe(CN)\xe2\x82\x86), K\xe2\x82\x84(Fe(CN)\xe2\x82\x86).\n_START_SECTION_\nDruska kaip valiuta\n_START_PARAGRAPH_\nDruska da\xc5\xbenai buvo naudojama kaip valiuta. Senov\xc4\x97s Romos legionieriams druska buvo i\xc5\xa1mokama dalis algos. Marko Polo tvirtinimu, Tibete kaip monetos buvo naudojami druskos paplot\xc4\x97liai su \xc4\xafspaustu chano atvaizdu._NEWLINE_Druska taip pat kaip simbolis aptinkama miest\xc5\xb3 herbuose. Miest\xc5\xb3, (Druskininkai, Solt Leik Sitis, Zalcburgas ir kt.) e\xc5\xbeer\xc5\xb3 (Didysis Druskos e\xc5\xbeeras ir kt.) pavadinimuose.'